Baba met tuingraaf doodgeslaan | Maroela Media
Baba met tuingraaf doodgeslaan
'n Man is in hegtenis geneem in verband met die brutale moord op 'n sewe maande oue baba. Die kind is Sondag in Duduza naby Nigel aan die Oos-Rand met 'n tuingraaf doodgeslaan.
Die beskuldigde het klein Mbalenhle Ngwenya na bewering doodgeslaan omdat hy oortuig was dat die baba deur demone beset was, aangesien die kind aanhoudend gehuil het.
Ofentse Morwane, woordvoerder van die Gautengse departement van gemeenskapsveiligheid, sê die baba se ouma het die dogtertjie in die sorg van haar vriendin en dié se kêrel gelaat toe sy die middag na 'n nabygeleë huis is.
Die vriendin het haar kêrel aangesê om vinnig 'n ogie oor die kind te hou terwyl sy sap vir die huilende baba sou gaan kry, sê Morwane.
Toe sy terugkom, het sy die baba bewegingloos aangetref. Die baba het 'n oop wond aan haar kop en ernstige beserings aan haar liggaam opgedoen.
Die kêrel is op die toneel in hegtenis geneem. Hy het aangevoer die baba wou nie ophou huil nie en hy het daarom gemeen dat sy deur demone beset is. Hy het 'n tuingraaf gaan haal en die baba na bewering oor haar kop en lyf geslaan.
Die man sal na verwagting weer op 19 Februarie in die Nigel-landdroshof verskyn met die oog op 'n borgtogaansoek. Hy sal tot dan in die Duduza-polisiestasie in aanhouding bly.
Sizakele Nkosi-Malobane, Gautengse LUR vir gemeenskapsveiligheid, het dié voorval as tragies bestempel. "Hierdie voorval is tragies en een van die jongste barbaarse aanvalle op kinders in ons gemeenskappe in Gauteng. Voorvalle van dié aard moet ten sterkste veroordeel word."
'n Mens se kultuur of oortuigings gee jou nié die reg om gewelddadig teenoor kinders op te tree nie, het hy bygevoeg.
Die baba sou vandag in Duduza ter ruste gelê word.
Metropolisie vra 'Mello Yellos'
Eskom kan teen April bankrot wees
Dit is siek verby! Riv kleine mensie. En mag hy vrot in die tronk.
Liewe Vader, ek het nie woorde nie!!!!
Waar is die die doodstraf nou?
Siek! Net nou die dag lees ons van n baba wat met n klip doodgeslaan is, dis om van naar te word
Waarom o, waarom het hierdie mense babas. Wie het hom die reg gegee om oordeel uit te spreek op 'n 7 maande oue baba. Mag hulle tog glad nie weer 'n baba in hulle arms vashou. Heer luister na ons kreed en ons hartseer in ons hart vir die mensie wat u geskape het, wat nie meer in ons wereld is nie, Ons weet sy wandel nou saam met al die engeltjies waar U oor hulle toesig hou, Amen